
PUBLISKAIS PAKALPOJUMA LĪGUMS Nr. DMV-25- ____ -lī
Par Rīgas valstspilsētas peldvietu un aktīvo atpūtas zonu pie ūdenstilpēm sagatavošanu peldsezonai un uzturēšanu
(Vecāķu peldvietas, Mangaļsalas pludmales un to pieeju uzturēšana, sagatavošana 
peldsezonai un apsaimniekošana) 
 (1.daļa) 

Dokumenta parakstīšanas datums 
ir pēdējā pievienotā droša elektroniskā
 paraksta un tā laika zīmoga datums 

Rīgas valstspilsētas pašvaldības Mājokļu un vides departaments, juridiskā adrese: Brīvības iela 49/53, Rīga, LV-1010, Latvija, nodokļu maksātāja reģistrācijas Nr. 90011524360 (turpmāk – Pasūtītājs) direktora […], no vienas puses un 
[bookmark: _Hlk193276061]SIA “Vizii Urban”, juridiskā adrese: Vietalvas iela 5, Rīga, LV-1009, Latvija, reģistrācijas Nr. 40203413376 (turpmāk – Pakalpojuma sniedzējs) […],  no otras puses, bet abi kopā turpmāk tekstā – Puses, bet katrs atsevišķi – Puse, pamatojoties uz atklātā konkursa „Rīgas valstspilsētas  peldvietu un aktīvo atpūtas zonu pie ūdenstilpēm sagatavošana peldsezonai un uzturēšana” (identifikācijas Nr. CAIP 2024/163) (turpmāk - Iepirkums) 1. daļas rezultātiem (turpmāk – Iepirkums), Pakalpojuma sniedzēja iesniegto piedāvājumu Iepirkumā, bez viltus, maldības un spaidiem, ievērojot normatīvo aktu prasības, noslēdz šādu līgumu:

1. Līguma priekšmets
1.1. Pasūtītājs uzdod un Pakalpojuma sniedzējs apņemas šajā līgumā noteiktajā apjomā, kvalitātē un termiņos veikt Rīgas valstspilsētas Vecāķu peldvietas, Mangaļsalas pludmales un to pieeju uzturēšanu, sagatavošanu un apsaimniekošanu peldsezonai (turpmāk tekstā - Darbs), atbilstoši šī līguma noteikumiem.
1.2. Šī līguma 1.1.punktā minētais Darbs izpildāms saskaņā ar:
- 1.pielikumu -  „Tehniskā specifikācija” 1.daļai, kas pievienots šim līgumam atsevišķā datnē; 
- 2.pielikumu - „Finanšu piedāvājums” 1.daļai, kas pievienots šim līgumam atsevišķā datnē,
kas ir šī līguma neatņemamas sastāvdaļas.
1.3. Darbs ietver visus darbus, kas norādīti līguma 1.pielikumā “Tehniskā specifikācija” un 2.pielikumā “Finanšu piedāvājums”, Darba vadību un organizēšanu, Darba nodošanu un dokumentācijas sagatavošanu par Darba izpildi, un citas darbības, kuras izriet no šī līguma un tā pielikumos noteiktajām prasībām. 
1.4. Iepirkuma nolikums Pusēm ir saistošs šī līguma izpildē. 

2. Pušu tiesības un pienākumi
2.1. Pusēm savas šajā līgumā noteiktās tiesības jāizmanto un pienākumi jāpilda godprātīgi.
2.2. Puses savstarpēji ir atbildīgas par otrai Pusei nodarītajiem zaudējumiem, ja tie radušies vienas Puses vai tās darbinieku, kā arī šīs Puses šī līguma izpildē iesaistīto trešo personu darbības vai bezdarbības, tai skaitā rupjas neuzmanības, ļaunā nolūkā izdarīto darbību vai nolaidības rezultātā.
2.3. Pakalpojuma sniedzēja pienākumi:
2.3.1. šī līguma ietvaros kvalitatīvi un savlaicīgi veikt Darbu ar saviem spēkiem, t.i., ar savām ierīcēm un videi draudzīgiem, kvalitatīviem materiāliem, izmantojot savas profesionālās iemaņas, ar tādu rūpību, kādu var sagaidīt no krietna un rūpīga uzņēmēja;
2.3.2. ievērot visas normatīvajos aktos noteiktās prasības, kā attiecībā uz veicamā Darba organizācijas un drošības tehnikas, tā arī attiecībā uz ugunsdrošības un apkārtējās vides aizsardzības noteikumiem;
2.3.3. veikt Darbu saskaņā ar šī līguma un tā pielikumos noteiktajiem noteikumiem un ievērot Latvijas Republikā spēkā esošo normatīvo aktu, kas nosaka ar šo līgumu uzdotā Darba veikšanu, prasības, kā arī Pasūtītāja ieteikumus un norādījumus par veicamo Darbu; 
2.3.4. pēc Pasūtītāja pieprasījuma sniegt informāciju par Darba izpildes gaitu;
2.3.5. ja Darba veikšanas gaitā tiek atklāts, ka Darbs veikts nepieņemamā kvalitātē un neatbilst Pasūtītāja prasībām, kas noteiktas ar šo līgumu, novērst norādītos trūkumus par saviem līdzekļiem un Pasūtītāja norādītājā termiņā;
2.3.6. brīdināt Pasūtītāju pirms konkrēto darbu sākuma par šajā līgumā neparedzētiem apstākļiem, kas var ietekmēt Darba izpildi, vienlaicīgi iesniedzot savus priekšlikumus situācijas risinājumam. Pasūtītājs vienpersoniski izlemj jautājumu par risinājumu šajā punktā paredzētajās situācijās;
2.3.7. izpildīt citus šajā līgumā noteiktos un no šī līguma izrietošos pienākumus.
2.4. Pakalpojuma sniedzēja tiesības: 
2.4.1. pieprasīt un saņemt no Pasūtītāja informāciju, kas nepieciešama šī līguma sekmīgai izpildei; 
2.4.2. saņemt samaksu no Pasūtītāja saskaņā ar šī līguma noteikumiem. 
2.5. Pasūtītāja pienākumi:
2.5.1. veikt samaksu par kvalitatīvi izpildītajiem un atbilstoši šī līguma nosacījumiem pieņemtajiem Darbiem;
2.5.2. laikus sniegt Pakalpojuma sniedzējam visu informāciju, kas nepieciešama šī īguma sekmīgai un kvalitatīvai izpildei un ir Pasūtītāja rīcībā.
2.6. Pasūtītāja tiesības:
2.6.1. nepieciešamības gadījumā pieprasīt no Pakalpojuma sniedzēja rakstiskas atskaites un pārskatus par šajā līgumā noteikto Darbu izpildi un noteikt termiņu, kurš nav īsāks par 5 (piecām) darba dienām, skaitot no Pasūtītāja rakstiska pieprasījuma saņemšanas dienas, līdz kurai tā jāsagatavo un jāiesniedz; 
2.6.2. nepieņemt Darbu un izteikt pretenzijas Pakalpojuma sniedzējam par Darba izpildi;
2.6.3. neapmaksāt Pakalpojuma sniedzējam rēķinu par Darbu, ja saskaņā ar šajā līgumā noteikto kārtību Pasūtītājs ir iesniedzis rakstveida pretenziju;
2.6.4. kontrolēt šī līguma izpildes gaitu, tai skaitā, veikt pārbaudes objektos par faktiski izpildīto Darbu kvalitāti;
2.6.5. vienpusēji apturēt šī līguma izpildi gadījumā, ja tam ir pamatots iemesls, par to rakstiski informējot Pakalpojuma sniedzēju.   

3.  Līguma summa un norēķinu kārtība
3.1. Kopējā samaksa par līguma izpildi ir   88 945.47  EUR (astoņdesmit astoņi tūkstoši deviņi simti četrdesmit pieci  euro un 47 centi), bez pievienotās vērtības nodokļa. Pievienotās vērtības nodoklis (turpmāk – PVN)  21% - 18 678.55 EUR (astoņpadsmit tūkstoši seši simti septiņdesmit astoņi euro un 55 centi), kopā (t.sk. PVN 21%) – 107 624.02 EUR (viens simts septiņi tūkstoši seši simti divdesmit četri euro un 02 centi). Līgumcenā iekļautas visas izmaksas, kas saistītas ar šī līguma izpildi. Avanss nav paredzēts. 
3.2. PVN tiek piemērots atbilstoši Latvijas Republikas normatīvajos aktos noteiktai kārtībai. Ja šī līguma darbības laikā, atbilstoši Latvijas Republikas normatīvajiem aktiem, mainās PVN likme, Pasūtītājs piemēro spēkā esošo PVN likmi, tādējādi mainot šī līguma kopējo summu ar PVN.
3.3.  Šī līguma izmaksas atbilst šī līguma 2.pielikumam „Finanšu piedāvājums” un tajā ietilpst visas ar Darbu un šajā līgumā noteikto prasību izpildi saistītās izmaksas.
3.4. Darba pieņemšanas un apmaksas kārtība:
3.4.1. Pakalpojuma sniedzējs izpilda Darbu saskaņā arī šī līguma 1.pielikumā “Tehniskā specifikācija” noteikto;
3.4.2 Pakalpojuma sniedzējs katru kalendāro mēnesi līdz 7. (septītajam) datumam iesniedz Pasūtītājam Darba pieņemšanas aktu par iepriekšējā mēnesī faktiski paveikto;
3.4.3. Pasūtītājs 5 (piecu) darba dienu laikā pēc Darba pieņemšanas akta saņemšanas, pārbauda veiktos Darbus un paraksta Darba pieņemšanas aktu;
3.4.4. Pasūtītājs ir tiesīgs atteikties parakstīt Darba pieņemšanas aktu, ja Pasūtītājam radušies iebildumi par Darbu izpildi atbilstoši šī līgumam noteikumiem un/vai normatīvajiem aktiem, ierakstot tajā savas pretenzijas. Šādā gadījumā Puses vienojas par neatbilstību novēršanas termiņu, kurš nav ilgāks kā 7 (septiņas) kalendārās dienas, un kārtību vai maksājuma samazinājumu;
3.4.5. Darbi tiek uzskatīti par izpildītiem, ja tie ir veikti saskaņā ar šī līguma prasībām un šī līguma 10.10. un 10.11.apakšpunktā noteiktie Pušu pilnvarotie pārstāvji ir abpusēji parakstījuši Darba pieņemšanas aktu;
3.4.6. Gadījumā, ja pēc Darba pieņemšanas akta parakstīšanas Pasūtītājs konstatē neatbilstību šī līguma nosacījumiem un/vai Latvijas Republikas normatīvajiem aktiem, Puses par to sastāda abpusēji parakstītu aktu, un Pakalpojuma sniedzējs 10 (desmit) kalendāro dienu laikā par saviem līdzekļiem novērš konstatētās neatbilstības;
3.4.7. Pēc Pušu šī līguma 10.10. un 10.11. apakšpunktā noteikto pilnvaroto pārstāvju Darba pieņemšanas akta parakstīšanas, Pakalpojuma sniedzējs sagatavo rēķinu Pasūtītājam, ievērojot šī līguma 3.5. apakšpunktā noteikto kārtību. 
3.5. Rēķina formāts un iesniegšanas kārtība:
3.5.1. Pakalpojuma sniedzējs sagatavo grāmatvedības attaisnojuma dokumentus elektroniskā formātā (turpmāk - elektronisks rēķins), atbilstoši Rīgas valstspilsētas pašvaldības portālā www.eriga.lv, sadaļā „Rēķinu iesniegšana” norādītajai informācijai par elektroniskā rēķina formātu;
3.5.2. Elektroniskos rēķinus apmaksai Pakalpojuma sniedzējs iesniedz Pasūtītājam, izvēloties  vienu no sekojošiem rēķina piegādes kanāliem:
3.5.2.1. izveido programmatūru datu apmaiņai starp Pakalpojuma sniedzēja norēķinu sistēmu un Rīgas pilsētas pašvaldības vienoto informācijas sistēmu;
3.5.2.2. augšupielādē rēķinu failus portālā www.eriga.lv, atbilstoši portālā www.eriga.lv, sadaļā „Rēķinu iesniegšana” norādītajai informācijai par elektroniskā rēķina formātu;
3.5.2.3. izmanto Web formas portālā www.eriga.lv, sadaļā „Rēķinu iesniegšana” manuālai rēķinu ievadei;
3.5.3. Šajā līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
3.5.4. Elektroniskā rēķina apmaksas termiņš ir 21 (divdesmit vienas) kalendārās dienas laikā no dienas, kad Pakalpojuma sniedzējs iesniedzis Pasūtītājam elektronisku rēķinu, atbilstoši portālā www.eriga.lv, sadaļā „Rēķinu iesniegšana” norādītajai informācijai par elektroniskā rēķina formātu;
3.5.5. Elektroniskā rēķina apmaksas termiņu skaita no dienas, kad Pakalpojuma sniedzējs, atbilstoši pašvaldības portālā www.eriga.lv, sadaļā „Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītājam elektronisku rēķinu, ar nosacījumu, ka Pakalpojuma sniedzējs ir iesniedzis pareizi, atbilstoši šī līguma nosacījumiem, aizpildītu elektronisko rēķinu un Pasūtītājs to ir pieņēmis apmaksai;
3.5.6. Pakalpojuma sniedzējam ir pienākums pašvaldības portālā www.eriga.lv sekot līdzi iesniegtā elektroniskā rēķina apstrādes statusam;
3.5.7. Ja  Pakalpojuma sniedzējs ir iesniedzis nepareizi aizpildītu un/vai šī līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Pakalpojuma sniedzējam ir pienākums iesniegt līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Pakalpojuma sniedzējs ir iesniedzis elektronisko rēķinu iesniedzis korekti;
3.5.8. Samaksu par izpildītajiem Darbiem izdara, pārskaitot naudas līdzekļus uz šajā līgumā norādītajā Pakalpojuma sniedzēja bankas norēķinu kontā. Pierādījums norēķinu (samaksas) veikšanai, saskaņā ar šo līgumu, ir maksājuma uzdevums ar bankas atzīmi par atbilstošas naudas summas pārskaitīšanu uz Pakalpojuma sniedzēja bankas kontu.
3.6. Nekvalitatīvi veikts Darbs netiek apmaksāts, un trūkumi Darbā, kas var tikt atklāti arī pēc Darba izpildes laikā, kā arī zaudējumi, kas radušies Pasūtītājam vai trešajai personai pieļauto Darba trūkumu rezultātā, Pakalpojuma sniedzējam jānovērš par saviem finanšu līdzekļiem Pasūtītāja noteiktajā termiņā, un šo līdzekļu piedziņu Pakalpojuma sniedzējs nevar vērst pret Pasūtītāju. 




4. Līguma izpildes termiņš
4.1. Šis līgums stājas spēkā ar 01.05.2025. un ir spēkā līdz 30.04.2026. Pasūtītājs informē Pakalpojuma sniedzēju, nosūtot e-pastu uz šī līguma 11. punktā norādīto Pakalpojuma sniedzēja e-pastu, par Pasūtītāja šī līguma reģistrācijas numuru.

5. Līguma grozījumi un tā izbeigšanas kārtība
5.1. Vienpusēja atkāpšanās no šī līguma nav pieļaujama, izņemot šajā līgumā un Latvijas Republikas normatīvajos aktos noteiktajos gadījumos.
5.2. Šis līgums var tikt izbeigts tikai šajā līgumā noteiktajā kārtībā, vai Pusēm savstarpēji rakstveidā vienojoties.
5.3. Pasūtītājs ir tiesīgs vienpusīgi izbeigt šo līgumu pirms termiņa, rakstiski brīdinot otro Pusi vismaz 15 (piecpadsmit) kalendārās dienas iepriekš, ja Pakalpojuma sniedzējs:
5.3.1. atkārtoti un/vai nepamatoti nepilda savus šajā līgumā noteiktos pienākumus, ar ko Pasūtītājs vismaz 1 (vienu) reizi rakstiski ir informējis (brīdinājis) Pakalpojuma sniedzēju;
5.3.2. veic Darbu neatbilstoši norādītajam Darba uzdevumam un šī līguma un tā pielikumos noteiktajiem noteikumiem;
5.3.3. ir nodevis savu tiešo funkciju veikšanu ar Pasūtītāju nesaskaņotam apakšuzņēmējam vai bez saskaņošanas ar Pasūtītāju ir veicis piesaistītā apakšuzņēmēja nomaiņu;
5.3.4. normatīvajos aktos noteiktajā kārtībā ir atzīts par maksātnespējīgu vai pieņemts lēmums par Pakalpojuma sniedzēja likvidāciju, vai apturēta Pakalpojuma sniedzēja saimnieciskā darbība vai, tiek konstatēti citi apstākļi, kas, liedz vai liegs Pakalpojuma sniedzējam turpināt šī līguma izpildi saskaņā ar šī līguma noteikumiem vai kas negatīvi ietekmē Pasūtītāja tiesības, kuras izriet no šī līguma;
5.3.5. ir nodarījis Pasūtītājam zaudējumus, kas ir pierādīti un Pušu saskaņoti.
5.4. Pasūtītājam ir tiesības jebkurā laikā vienpusēji atkāpties no šī līguma bez zaudējumu atlīdzināšanas Pakalpojuma sniedzējam, tajā skaitā:
5.4.1. ja šī līguma izpildes laikā pret Pakalpojuma sniedzēju ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kā arī gadījumā, ja pirms šī līguma noslēgšanas attiecīgie apstākļi bija pastāvējuši, bet Pasūtītājam nebija zināmi, rakstveidā brīdinot par to Pakalpojuma sniedzēju vismaz 5 (piecas) kalendārās dienas iepriekš un samaksājot Pakalpojuma sniedzējam par faktiski līdz šī līguma izbeigšanas brīdim šī līguma noteikumiem atbilstoši veiktajiem Darbiem šajā līgumā noteiktajā kārtībā;
5.4.2. ja Pasūtītāja reorganizācijas rezultātā Pasūtītāja funkcijas, kas saistītas ar šī līguma priekšmetu tiek nodotas citai Rīgas valstspilsētas pašvaldības institūcijai (departamentam, aģentūrai u.c.) vai Rīgas valstspilsētas pašvaldības kapitālsabiedrībai, rakstveidā brīdinot par to Pakalpojuma sniedzēju vismaz 30 (trīsdesmit) kalendārās dienas iepriekš un samaksājot Pakalpojuma sniedzējam par faktiski līdz šī līguma izbeigšanas brīdim šī līguma noteikumiem atbilstoši veiktajiem Darbiem šajā līgumā noteiktajā kārtībā;
5.4.3. ja šī līguma izpildei nav pieejams finansējums. 
5.5. Pakalpojuma sniedzējs ir tiesīgs vienpusēji izbeigt šo līgumu pirms termiņa, rakstiski brīdinot otro Pusi vismaz 15 (piecpadsmit) kalendārās dienas iepriekš, ja Pasūtītājs nav veicis samaksu par padarīto Darbu 2 (divus) kalendāros mēnešus pēc kārtas.
5.6. Puses neatlīdzina otrai Pusei zaudējumus, kas radušies, kādai no Pusēm, izmantojot savas šī līguma 5.3. un 5.5. apakšpunktā noteiktās tiesības. 
5.7. Šo līgumu var papildināt, grozīt vai pārtraukt, Pasūtītājam un Pakalpojuma sniedzējam savstarpēji vienojoties, ievērojot Publisko iepirkumu likuma 61.panta noteikumus. 
5.8. Jebkurus šī līguma grozījumus vai papildinājumus Puses noformē rakstveidā, un tie kļūst par šī līguma neatņemamām sastāvdaļām. 
5.9. Puses nekavējoties, bet ne vēlāk kā 3 (trīs) darba dienu laikā no šādu apstākļu konstatēšanas dienas, informē viens otru, ja:
5.9.1.  starp šī līguma dokumentiem ir pretrunas;
5.9.2  šī līguma dokumentos sniegtie dati atšķiras no faktiskajiem apstākļiem;
5.9.3. šī līguma dokumenti ir nepilnīgi vai kļūdaini;
5.9.4.  ir mainījušies šī līguma izpildei nozīmīgi apstākļi vai radušies jauni. 
5.10. Gadījumā, ja šis līgums tiek izbeigts pirms šī līguma saistību izpildes, tad Pasūtītājs  veic samaksu par faktiski izdarītajiem Darbiem, kas veikti saskaņā ar šo līgumu.
5.11. Pasūtītājam šī līguma izpildes laikā objektīvu iemeslu dēļ ir tiesības samazināt šī līguma izpildes apjomu, samazinot pakalpojuma sniegšanas intensitāti (biežumu), bet ne vairāk kā līdz 25% (divdesmit pieci procenti).
5.12. Ja šī līguma izpildes laikā tiek mainīts atkritumu savākšanas, aizvešanas un noglabāšanas tarifs, darba izmaksas netiek mainītas un Pakalpojuma sniedzējam jāizpilda šī līguma saistības saskaņā ar savā finanšu piedāvājumā norādītajām cenām (šī līguma 2.pielikums “Finanšu piedāvājums”).

6. Pušu atbildība un līgumsods
6.1. Šī līguma termiņa beigas neietekmē Pušu atbildības pienākumu, proti, atbildība par šī līguma pārkāpumiem var iestāties arī pēc šī līguma darbības beigām.
6.2. Puses apņemas pilnā apmērā atlīdzināt otrai Pusei un/vai trešajām personām zaudējumus, kas radušies Puses vainas dēļ, izpildot Darbus, tai skaitā Pakalpojuma sniedzējs ir atbildīgs par zaudējumiem, kas radušies Pasūtītājam, tā darbinieku vai pilnvarotu personu tīšas vai neuzmanīgas rīcības gadījumā, vainīgajai Pusei ir jāatlīdzina zaudējumi otrai Pusei 1 (viena) mēneša laikā no attiecīgo zaudējumu fakta, par ko ir sastādīts un abpusēji parakstīts zaudējumu akts no fakta konstatēšanas dienas.
6.3. Ja Pakalpojuma sniedzējs kavē kādu šajā līgumā vai šī līguma 1.pielikumā “Tehniskā specifikācija” noteikto termiņu, Pasūtītājam ir tiesības pieprasīt un Pakalpojuma sniedzējam ir pienākums samaksāt līgumsodu 0,1% (vienas desmitdaļas procenta) apmērā no kopējās šī līguma 2.1.apakšpunktā noteiktās summas par katru kavējuma dienu, bet ne vairāk kā 10% (desmit procentu) apmērā no kopējās šī līguma 3.1.apakšpunktā noteiktās summas bez PVN.
6.4. Par izpildīto Darbu nesavlaicīgu apmaksu Pakalpojuma sniedzējam ir tiesības pieprasīt un Pasūtītājam ir pienākums samaksāt līgumsodu 0,1 % (vienas desmitdaļas procenta) apmērā no summas, no kuras tiek kavēta samaksa par katru kavējuma dienu, bet ne vairāk kā 10 % (desmit procentu) apmērā no kavētas maksājuma summa bez PVN.
6.5. Gadījumā, ja Pakalpojuma sniedzējs šajā līgumā noteikto Darbu izpildē bez rakstiskas saskaņošanas ar Pasūtītāju, piesaista nesaskaņotus apakšuzņēmējus tad Pakalpojama sniedzējs par šādu pārkāpumu maksā Pasūtītājam 100.00 EUR (viens simti euro un 00 centi) par katru konstatēto gadījumu.
6.6. Laužot šo līgumu 5.3.apakšpunktā norādītajā gadījumā, Pakalpojuma sniedzējs maksā Pasūtītājam līgumsodu 1000.00 EUR  (viens tūkstotis euro un 00 centi) apmērā un atlīdzina Pasūtītājam visus šajā sakarā radušos zaudējumus. 
6.7. Ja nokavēts kāds no šī līgumā noteiktajiem termiņiem, līgumsods tiek aprēķināts par periodu, kas sākas nākamajā dienā pēc šajā līgumā noteiktā saistību izpildes termiņa un ietver dienu, kurā saistības izpildītas.
6.8. Līgumā noteikto līgumsodu samaksa nevienu no Pusēm neatbrīvo no saistību izpildes un zaudējumu atlīdzināšanas pienākuma.
6.9. Pasūtītājam ir tiesības ieskaita kārtībā samazināt samaksājamo naudas summu par Darbu veikšanu tādā apmērā, kāda ir šajā līgumā noteiktajā kārtībā aprēķinātā līgumsoda summa un šī līguma, izpildes gaitā Pasūtītājam radīto zaudējumu summa. 
6.10. Ja šajā līgumā noteiktajā kārtībā aprēķināto līgumsodu nav iespējams ieturēt ieskaita kārtībā, vai tas netiek ieturēts ieskaita kārtībā, tad Pakalpojuma sniedzējam, tas jāsamaksā 15 (piecpadsmit) kalendāro dienu laikā no Pasūtītāja rakstveida pieprasījuma un rēķina saņemšanas dienas. 

7. Nepārvarama vara
7.1. Puses tiek atbrīvotas no atbildības par šī līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēju rakstura apstākļu rezultātā, kuru darbība sākusies pēc šī līguma noslēgšanas un kurus nevarēja iepriekš ne paredzēt ne novērst. Pie nepārvaramas varas vai ārkārtējas situācijas pieskaitāmi: stihiskas nelaimes, avārijas, katastrofas, epidēmijas, kara darbība, streiki, iekšējie nemieri, blokādes, varas un pārvaldes institūciju rīcība normatīvu aktu, kas būtiski ierobežo un aizskar Pušu tiesības un ietekmē uzņemtās saistības, pieņemšanā un šādu normatīvo aktu stāšanās spēkā. 
7.2. Pusei, kas atsaucas uz nepārvaramas varas vai ārkārtēja rakstura apstākļu darbību, nekavējoties par šādiem apstākļiem rakstveidā jāziņo otrai Pusei. Ziņojumā jānorāda, kādā termiņā pēc viņa uzskata ir iespējama un paredzama līguma saistību izpilde. Pēc otras Puses pieprasījuma, šādam ziņojumam jāpievieno izziņa, kuru izsniegusi kompetenta institūcija un kura satur ārkārtējo apstākļu darbības apstiprinājumu un to raksturojumu.
7.3. Ja šī līguma 5.1. apakšpunktā minētie apstākļi turpinās ilgāk kā 2 (divus) mēnešus, jebkura Puse ir tiesīga atteikties no šajā līgumā noteiktām saistībām, un neviena no Pusēm nav tiesīga prasīt zaudējuma atlīdzināšanu. 
7.4. Pusēm ir pienākums vienoties par rīcību, lai mazināta šī līguma 5.1. apakšpunktā minēto apstākļu rezultātā radītās nelabvēlīgās sekas katrai Pusei.

8. Apakšuzņēmēji
8.1. Pakalpojuma sniedzējs ir atbildīgs par piesaistīto apakšuzņēmēju veikto darbu atbilstību šī līguma prasībām.
8.2. Pakalpojuma sniedzējs nav tiesīgs bez saskaņošanas ar Pasūtītāju iesaistīt papildu apakšuzņēmējus šī līguma izpildē. 
8.3. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.
8.4. Puses, veicot apakšuzņēmēja nomaiņu vai jaunu apakšuzņēmēju piesaisti, to veic tikai ar Pasūtītāja rakstveida saskaņojumu un ievērojot Publisko iepirkumu likuma 62.pantā noteikto.
8.5. Pasūtītājs pieņem lēmumu atļaut vai atteikt Iepirkumā jaunu apakšuzņēmēju nomaiņu vai iesaistīšanu šī līguma izpildē iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saistībā ar Pakalpojuma sniedzēja apakšuzņēmēju piesaisti.
8.6. Šī līguma izpildes laikā Pasūtītājam ir tiesības pieprasīt nomainīt apakšuzņēmēju gadījumā, ja apakšuzņēmējs pakalpojuma daļu veic nekvalitatīvi vai neievēro spēkā esošos normatīvos aktus. Pakalpojuma sniedzējam pienākums ir nodrošināt Pasūtītāja prasību izpildi par apakšuzņēmēja nomaiņu.
8.7. Gadījumā, ja Starptautisko un Latvijas Republikas nacionālo sankciju likuma 11.1 pantā noteiktās sankcijas ir piemērotas attiecībā uz apakšuzņēmēju vai personu, uz kuras iespējām Pakalpojuma sniedzējs ir balstījies, lai apliecinātu savu atbilstību Iepirkumā noteiktajām kvalifikācijas prasībām, Pakalpojuma sniedzējam ir pienākums apakšuzņēmēju vai minēto personu nomainīt 10 (desmit) darba dienu laikā no attiecīga paziņojuma nosūtīšanas dienas.

9. Konfidencialitāte
9.1. Pakalpojuma sniedzējs apņemas ievērot konfidencialitāti, tajā skaitā:
9.1.1. nodrošināt šajā līgumā minētās informācijas neizpaušanu, tajā skaitā no trešo personu puses, kas piedalās vai ir iesaistītas šī līguma izpildē;
9.1.2 aizsargāt, neizplatīt un bez iepriekšējas Pasūtītāja rakstiskas atļaujas saņemšanas neizpaust trešajām personām pilnīgi vai daļēji ar šo līgumu vai citu ar to izpildi saistītu dokumentu saturu, kā arī tehniska, komerciāla un jebkāda cita rakstura informāciju par Pasūtītāja darbību, kas kļuvusi Pakalpojuma sniedzējam pieejama šī līguma izpildes gaitā.
9.2. Pasūtītājs apņemas ievērot konfidencialitāti un bez Pakalpojuma sniedzēja rakstiskas atļaujas saņemšanas neizpaust trešajām personām pilnīgi vai daļēji ar šo līgumu vai citu ar to izpildi saistītu dokumentu, kurus pirms šī līguma noslēgšanas Pakalpojuma sniedzējs ir noteicis kā komercnoslēpumu un attiecīgi par to pirms šī līguma noslēgšanas ir informējis Pasūtītāju. Jebkurā gadījumā, Pakalpojuma sniedzējs nevar noteikt par komercnoslēpumu šī līguma priekšmetu un tā izpildes rezultātu.
9.3 Konfidencialitātes ierobežojumi neattiecas uz publiski un vispārpieejamu informāciju, kā arī uz informāciju, kuru saskaņā ar šī līguma noteikumiem ir paredzēts darīt zināmu trešajām personām.
9.4. Konfidencialitātes noteikumi neattiecas uz gadījumiem, kad informāciju pieprasa valsts vai pašvaldību iestādes un kurām šādas tiesības ir noteiktas Latvijas Republikas normatīvajos aktos.
9.5. Puses veic visus nepieciešamos pasākumus, lai aizsargātu konfidenciālu informāciju, tajā skaitā par nepieciešamību nodrošināt konfidenciālas informācijas aizsardzību informē savus darbiniekus un citas šī līguma izpildē iesaistītās personas.
9.6. Puses vienojas, ka konfidencialitātes noteikumu neievērošana ir šī līguma pārkāpums, kas dod cietušajai Pusei tiesības prasīt no vainīgās Puses konfidencialitātes noteikumu neievērošanas rezultātā radušos zaudējumu atlīdzināšanu.
9.7. Konfidencialitātes aizsardzības noteikumiem ir neierobežots laiks.

10. Nobeiguma noteikumi
10.1. Šis līgums ir saistošs Pušu administratoriem, darbiniekiem un juridiskajiem tiesību pārņēmējiem.
10.2. Visi pielikumi, papildinājumi un grozījumi šim līgumam stājas spēkā tikai tad, ja tie noformēti rakstiski un tos parakstījušas abas šī līguma Puses vai to pilnvarotās personas.
10.3. Visus jautājumus, kas nav atrunāti šajā līgumā, Puses risina, savstarpēji rakstiski vienojoties, ievērojot spēkā esošo Latvijas Republikas normatīvu aktu prasības.
10.4. Pušu strīdi tiek izskatīti savstarpēji rakstiski vienojoties, bet, ja vienošanās netiek panākta – tiesā Latvijas Republikas spēkā esošajos normatīvajos aktos noteiktajā kārtībā.
10.5. Pušu rekvizītu, juridiskās adreses vai kādas citas informācijas, kas var ietekmēt šajā līgumā paredzēto saistību izpildi, izmaiņu gadījumā attiecīgai Pusei 3 (trīs) darba dienu laikā rakstveidā jāpaziņo otrai Pusei par notikušām izmaiņām.
10.6. Visai sarakstei, saskaņojumiem, dokumentācijai un citai informācijai, ar kuru apmainās Puses un kura ir attiecināma uz šo līgumu, ir jābūt latviešu valodā un noformētai rakstveidā. Puses vienojas, ka informācijas apmaiņai par jautājumiem, kas saistīti ar šī līguma izpildi, ir izmantojami šajā līgumā norādītie saziņas līdzekļi (primāri – e-pasts). Pasūtītāja e-pasta adrese saziņai par šajā punktā noteiktajiem jautājumiem – dmv@riga.lv.
10.7. Ja kāds no šī līguma noteikumiem zaudē spēku, kļūst nelikumīgs vai neīstenojams, tas nekādā veidā neietekmē pārējo šī līguma noteikumu spēkā esamību, likumību vai īstenojamību. Puses ar šo apņemas labticīgās sarunās pēc iespējas ātrāk vienoties par spēku zaudējušā, nelikumīgā vai neīstenojamā noteikuma aizstāšanu ar citu spēkā esošu, likumīgu un īstenojamu noteikumu, kas pēc tā ekonomiskās būtības pēc iespējas tuvāk atbilst spēku zaudējušā, nelikumīgā vai neīstenojamā noteikuma būtībai.
10.8. Nevienai no Pusēm nav tiesību pārjaunot šo līgumu, mainot saistības dalībnieku bez otras Puses piekrišanas.
10.9. Šis līgums ir sastādīts elektroniski latviešu valodā. Līgums parakstīts ar drošiem elektroniskajiem parakstiem, kas satur laika zīmogus. Elektroniski parakstīts līgums glabājas pie abām Pusēm. 
10.10. Pasūtītājs par Darbu uzdevumu sagatavošanu, objektu apsekošanu, kontroles veikšanu un citu ar Darbu saistītu saimniecisku jautājumu risināšanai, izņemot šī līguma 10.11.apkšpunktā minēto,  norīko Rīgas valstspilsētas pašvaldības Mājokļu un vides departamenta Vides pārvaldes Peldvietu un aktīvās atpūtas zonu sektora galveno speciālistu Ivaru Elksni (tālrunis: […]).
10.11. Pasūtītāja pilnvarotā atbildīgā persona šī līguma izpildei un šajā līgumā atrunāto aktu parakstīšanai ir Rīgas valstspilsētas pašvaldības Mājokļu un vides departamenta Vides pārvaldes Ūdens resursu un meliorācijas nodaļas Peldvietu un aktīvās atpūtas zonu sektora sektora vadītāju – nodaļas vadītāja vietnieci Tatjanu Žideli (tālrunis: […]). Pasūtītāja atbildīgās personas prombūtnē šajā līgumā minētos aktus ir tiesīgs parakstīt cits Pasūtītāja noteikts darbinieks. Pasūtītāja pārstāvim ir tiesības, nepārkāpjot šī līguma robežas, risināt visus ar šī līguma izpildi saistītos operatīvos jautājumus, organizēt un kontrolēt šī līguma izpildes gaitu, tajā skaitā, bet ne tikai veikt komunikāciju ar Pakalpojuma sniedzēju, pieprasīt no Pakalpojuma sniedzēja informāciju, sniegt informāciju Pakalpojuma sniedzējam, nodrošināt ar šī līgumu saistītās dokumentācijas nodošanu/ pieņemšanu, organizēt Darba pieņemšanu, dot norādījumus par šī līgumā noteiktā Darba izpildi, kā arī veikt citas darbības, kas saistītas ar pienācīgu šajā līgumā paredzēto saistību izpildi, bet tas nav pilnvarots, izdarīt grozījumus un papildinājumus šajā līgumā, ieskaitot, grozīt šī līguma līgumcenu.
[bookmark: _Hlk193275906][bookmark: _Hlk193276027]10.12. 	Pakalpojuma sniedzējs par atbildīgo šī līguma saistību izpildes organizēšanai un nodrošināšanai norīko Vecāko uzkopšanas darbu vadītāju Miku Osi (tālrunis: […]), kā atbildīgais par līguma izpildi Teritoriju uzturēšanas nodaļas vadītājs Uldis Vorps […]). 
10.13. Pušu pārstāvji ir atbildīgi par Puses saistību izpildes nodrošināšanu, tai skaitā, par Darba nodošanas – pieņemšanas akta noformēšanu, iesniegšanu un parakstīšanu atbilstoši šī līguma prasībām, savlaicīgu rēķinu iesniegšanu, pieņemšanu, apstiprināšanu un nodošanu apmaksai.
10.14. Katrai no Pusēm ir tiesības apstrādāt no otras Puses iegūtos fizisko personu datus tikai ar mērķi nodrošināt šī līguma saistību izpildi, ievērojot normatīvajos aktos noteiktās prasības šādu datu apstrādei un aizsardzībai šī līguma spēkā esamības laikā. Katras Puses pārstāvis, kurš nodod otrai Pusei fizisko personu datus apstrādei, ir atbildīgs par to, lai personas datu apstrādei pastāv atbilstošs tiesiskais pamats. Puses apņemas nenodot tālāk trešajām personām iegūtos fizisko personu datus, izņemot gadījumus, kad šajā līgumā ir noteikts citādi vai normatīvie akti paredz šādu datu nodošanu. Katra Puse apņemas nodrošināt spēkā esošajiem normatīvajiem aktiem atbilstošu aizsardzības līmeni otras Puses iesniegtajiem fizisko personu datiem. Katra Puse ir tiesīga apstrādāt no otras Puses šī līguma ietvaros iegūtos fizisko personu datus tikai šī līguma spēkā esamības laikā.

